Az 1951-es, fekete-fehér Déryné című film a vándorszínészet korának leghíresebb színésznőjéről, Déry Istvánné Széppataki Rózáról szól, Tolnay Klári alakításában. Az 1848-as forradalom előtt járunk; a magyar színészet alakulása különösen fontos volt az osztrákok ellen küzdő népnek: cél a Magyar Nemzeti Színház felépítése.

A film központi témája (a magyar nyelv ügyének korrajza mellett) egyértelműen az, hogyan érik egy álmodozó lányka erős, határozott nővé. Figyelemmel kísérhetjük, hogyan ismeri meg a kényszerházasságot, miként veszi figyelmen kívül a hódolóját (Katona Józsefet, a magyar dráma megteremtőjét, aki róla is mintázta Melinda szerepét Bánk Bán c. művében), mikor lesz szerelmes, és országszerte elismert primadonna. Hogyan szerzi meg első irigyeit és utálóit, hogyan lesz élete legfontosabb mozgatórugója a szerető közönség.

Kinek is ajánlhatnám ezt a szívmelengető hangulatot árasztó filmet, amelynek szereposztásában olyan híres színészeket láthatunk (Bilicsi Tivadar, Gózon Gyula, Turay Ida, Básti Lajos, Honthy Hanna), akiket szüleink is még sokat emlegetnek? Korosztálytól és érdeklődési körtől függetlenül mindenkinek. Mindazoknak, akik nem tudnak eléggé érvényesülni az országunkban. Megértem őket. Nem egy gazdag ország a miénk. A görcsös hazaszeretet már nincs úgy jelen eszméink sorában, mint ahogy az régen volt. Érthető, hiszen mi nem élünk külföldi elnyomásban, nem kell féltenünk nemzetünk sorsát senkitől. A korabeli értékrend, a hazához való hűség viszont mai napig példaértékű!

Jó lenne, ha a fiatalok is megnéznék ezt a filmet, és meglátnák, a legnagyobb nyomor közepette is milyen egységes hazaszeretet jellemezte a magyart, és milyen hévvel állt ki „az ügy” mellett mind a paraszt, mind a nemes! Ugyan, mi értelme volt mindennek, ha mostanában szinte minden magyar elbűvölten adja meg magát külföldi kultúrák sármjának ahelyett, hogy újra és újra beleszeretne a magyar lét örömeibe? Mi értelme volt mindennek, ha sokan elhagyják hazánkat?

Ajánlom még a filmet az álmodozóknak, akik el akarnak érni valamit, csak épp azt nem tudják, hogyan. Ebből a műből megtanulhatják. Déryné jól példázza, hogyan kell a nehéz utat választani ahhoz, hogy elérjük a célt; hogyan maradjunk önmagunk, hogyan vegyük az akadályokat, hogyan találhatunk útközben új, nemes álmokra, és hogyan legyünk elég bátrak ahhoz, hogy ne hátráljunk.

Végezetül ajánlom az érettségire készülőknek, akik több irodalmi és történelmi tételhez jól hasznosítható információkkal gazdagodhatnak a filmből.